Document ID: 32007R1022

REGULAMENTUL (CE) NR. 1022/2007 AL COMISIEI
din 31 august 2007
de deschidere a procedurii de alocare a licențelor de export pentru brânzeturile care urmează să fie exportate în Statele Unite ale Americii în anul 2008 în cadrul anumitor contingente GATT prin derogare de la Regulamentul (CE) nr. 1282/2006 de stabilire a normelor speciale de aplicare a Regulamentului (CE) nr. 1255/1999 al Consiliului în ceea ce privește certificatele de export și restituirile la export în sectorul laptelui și al produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 30 alineatul (1),
întrucât:
(1)
La capitolul III secțiunea 2 din Regulamentul (CE) nr. 1282/2006 al Comisiei (2) se prevede faptul că licențele de export pentru brânzeturile exportate în Statele Unite ale Americii în cadrul contingentelor prevăzute în acordurile încheiate în cursul negocierilor comerciale multilaterale pot fi alocate în conformitate cu o procedură specială de desemnare a importatorilor preferați către SUA.
(2)
Este necesar să se deschidă această procedură pentru exporturile din cursul anului 2008 și să se stabilească modalitățile suplimentare aferente.
(3)
În gestionarea importurilor, autoritățile competente din Statele Unite ale Americii fac o distincție între contingentul suplimentar acordat Comunității Europene în cadrul Rundei Uruguay și contingentele care decurg din Runda Tokyo. Este necesar ca licențele de export să fie atribuite luând în considerare eligibilitatea produselor respective pentru contingentul american în cauză, în conformitate cu nomenclatura tarifară armonizată a Statelor Unite ale Americii.
(4)
Pentru a permite exportul cantităților maxime din cadrul cotelor care suscită un interes moderat, este necesar să se autorizeze cererile privind cantitățile totale disponibile în cadrul unui anumit contingent.
(5)
Pentru a permite operatorilor din Bulgaria și România să se adapteze la sistemul aplicat în cadrul Comunității, este necesar să se introducă măsuri tranzitorii pentru anul contingentar 2008 pentru cererile de licențe de export depuse în aceste state membre.
(6)
Dispoziția tranzitorie se aplică criteriului exporturilor efectuate și criteriului de favorizare a filialelor.
(7)
Măsurile prevăzute în prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
Licențele de export referitoare la produsele care intră sub incidența codului NC 0406 și enumerate în anexa I la prezentul regulament, care urmează a fi exportate în Statele Unite ale Americii în 2008 în cadrul contingentelor menționate la articolul 23 din Regulamentul (CE) nr. 1282/2006, sunt emise în conformitate cu capitolul III secțiunea 2 din regulamentul respectiv și cu dispozițiile prezentului regulament.
Articolul 2
(1) Cererile de licențe menționate la articolul 24 din Regulamentul (CE) nr. 1282/2006 (denumite în continuare „cereri”) se depun la autoritățile competente, între 10 și 14 septembrie 2007.
(2) Cererile nu sunt admisibile decât în cazul în care conțin toate informațiile menționate la articolul 24 din Regulamentul (CE) nr. 1282/2006 și sunt însoțite de documentele menționate la articolul respectiv.
În cazul în care, pentru aceeași grupă de produse menționată în coloana 2 din anexa I la prezentul regulament, cantitatea disponibilă este repartizată între contingentul Rundei Uruguay și contingentul Rundei Tokyo, cererile de licență nu pot viza decât unul dintre aceste contingente și menționează contingentul respectiv, precizând identificarea grupei și a contingentului indicate în coloana 3 din anexa respectivă.
Informațiile menționate la articolul 24 din Regulamentul (CE) nr. 1282/2006 sunt prezentate în conformitate cu modelul din anexa II la prezentul regulament.
(3) În ceea ce privește contingentele identificate în coloana 3 din anexa I, la codurile „22-Tokyo” și „22-Uruguay”, cererile vizează cel puțin 10 tone fără a depăși, cu toate acestea, cantitățile disponibile în cadrul contingentului respectiv, care sunt indicate în coloana 4 din aceeași anexă.
În ceea ce privește celelalte contingente enumerate în anexa I coloana 3, cererile vizează cel puțin 10 tone, fără a depăși, cu toate acestea, 40 % din cantitățile disponibile în cadrul contingentului respectiv, care sunt indicate în coloana 4 din aceeași anexă.
(4) O cerere nu este admisibilă decât în cazul în care autorul său declară în scris că nu a prezentat și nu s-a angajat să prezinte alte cereri privind aceeași grupă de produse și același contingent.
În cazul în care partea interesată prezintă mai multe cereri în unul sau mai multe state membre privind aceeași grupă de produse și același contingent, toate cererile sale sunt considerate inadmisibile.
Articolul 3
(1) Comisiei i se comunică de către statele membre, în termen de cinci zile lucrătoare de la încheierea perioadei de depunere, cererile prezentate pentru fiecare dintre grupele de produse și, după caz, din contingentele indicate în anexa I.
Toate comunicările, inclusiv comunicările „nimic de declarat”, se efectuează prin fax sau e-mail, în conformitate cu modelul din anexa III.
(2) Comunicările trebuie să conțină, pentru fiecare grupă și, după caz, pentru fiecare contingent:
(a)
o listă a solicitanților;
(b)
cantitățile solicitate de fiecare, defalcate în funcție de codurile de produse din Nomenclatura Combinată și în funcție de codurile care le sunt atribuite în nomenclatura tarifară armonizată a Statelor Unite ale Americii (2007);
(c)
numele și adresa importatorului desemnat de solicitant.
Articolul 4
Comisia, în conformitate cu dispozițiile articolului 25 din Regulamentul (CE) nr. 1282/2006, stabilește atribuirea licențelor în cel mai scurt timp și informează statele membre cu privire la aceasta până la 31 octombrie 2007.
În termen de cinci zile lucrătoare de la data publicării coeficienților de alocare, statele membre comunică Comisiei, pentru fiecare grupă și, după caz, pentru fiecare contingent, cantitățile care au fost alocate fiecărui solicitant, în conformitate cu articolul 25 din Regulamentul (CE) nr. 1282/2006.
Această comunicare se efectuează prin fax sau e-mail pe un formular al cărui model figurează în anexa IV la prezentul regulament.
Articolul 5
Înaintea emiterii licențelor și cel mai târziu până la 15 decembrie 2007, statele membre verifică informațiile comunicate în temeiul articolului 3 din prezentul regulament și al articolului 24 din Regulamentul (CE) nr. 1282/2006.
În cazul în care se dovedește că un operator căruia i-a fost emisă o licență a furnizat informații eronate, licența respectivă este anulată, iar garanția executată. Statele membre informează fără întârziere Comisia cu privire la aceasta.
Articolul 6
Prin derogare de la articolul 24 alineatul (3) din Regulamentul (CE) nr. 1282/2006, pentru anul contingentar 2008, solicitanții stabiliți în România și Bulgaria care depun cererea în statul membru în care își au sediul pot face acest lucru și în cazul în care:
(a)
prezintă autorității competente a statului membru în care depun cererea documente justificative care să ateste că au avut sediul în Bulgaria și România timp de cel puțin trei ani și că au exportat în Statele Unite ale Americii produse care intră sub incidența codului NC 0406 cel puțin în cursul unuia dintre cei trei ani calendaristici care preced depunerea cererii;
(b)
prezintă autorității competente a statului membru în care depun cererea un angajament scris privind inițierea procedurii de stabilire a unei filiale în Statele Unite ale Americii.
Articolul 7
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 august 2007.

Labels: 3
17
18